
1. Základné údaje

1.1. Číslo chráneného územia podľa štátneho zoznamu

Chránené územie je evidované pod číslom 1153 v štátnom zozname osobitne chránených častí prírody.

1.2. Príslušnosť k európskej sústave chránených území a územiam medzinárodného významu

Chránené územie sa prekrýva s Územím európskeho významu SKUEV0301 Kopec.

1.3. Kategória a názov chráneného územia

Chránený areál Kopec.

1.4. Platný právny predpis o vyhlásení chráneného územia alebo medzinárodný doklad o zaradení lokality do sústavy území medzinárodného významu
Chránený areál Kopec bol vyhlásený Vyhláškou Krajského úradu životného prostredia v Banskej Bystrici č. 4/2008 z 30. júla 2008 s platným 4. stupňom ochrany. Územie európskeho významu SKUEV0301 Kopec bolo zaradené do Výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu.

1.5. Celková výmera chráneného územia

Chránené územie má výmeru 3,7640 ha.

1.6. Súčasný stav predmetu ochrany

1.6.1. Prírodné pomery

Geografická poloha

Chránené územie sa rozprestiera severozápadne od obce Priechod, na južnom svahu kóty Kopec (729,8 m). 

Geomorfologická charakteristika

Podľa geomorfologického členenia Slovenska (Mazúr, Lukniš 1980) chránené územie patrí do orografického celku Zvolenská kotlina a podcelku Bystrické podolie. Makroexpozícia svahu s chráneným územím je juhovýchod, lokálne mikroexpozície jednotlivých častí sú od východnej cez južnú až po západnú. Sklonitosť územia podľa Kvitkoviča (1980) je 14°–24°. 

Geologická charakteristika

Podľa geologickej mapy (Polák 2003) budujú podložie chráneného územia ramsauské dolomity vrchného anisu.

Pedologická charakteristika

V chránenom území a jeho okolí sú uvádzané pôdne typy rendzina a pararendzina (Hraško, Linkeš, Šurina 1980). Pre územie sú charakteristické hlinité, stredne skeletnaté pôdy (Fulajtár, Čurlík 1980) s neutrálnou pôdnou reakciou (pH v rozpätí 6,5–7,2) (Linkeš 1980).
Hydrologická charakteristika

Územím nepreteká žiaden trvalý ani periodický vodný tok. Zrážkové vody ako aj vody pochádzajúce z topenia snehu vsakujú do pôdy bez toho, aby vytvorili vodný tok.

Klimatické pomery

Chránené územie patrí do mierne teplej oblasti a mierne teplého, veľmi vlhkého, vrchovinového okrsku (Konček 1980). Priemerná teplota vzduchu v januári je -6° až -7° C, priemerná teplota vzduchu v júli je 16 – 18 °C, priemerný ročný úhrn zrážok sa pohybuje v rozpätí 800–1 000 mm. Priemerná dĺžka trvania snehovej pokrývky je 100–120 dní (Kurpulová 1980, Šamaj 1980, Valovič 1980).

Botanická charakteristika

Celodenné oslnenie, prevažne južná až juhovýchodná orientácia strmého svahu, karbonátové podložie vystupujúce miestami až na povrch, plytké pôdy a predchádzajúca dlhodobá pastva rozhodujúcim spôsobom formovali charakter rastlinstva na tejto lokalite. Vytvorili sa tu travinnobylinné spoločenstvá, ktoré po zmene ich využívania v posledných desaťročiach začali zarastať krovinami a stromami.

Koncom 20. storočia travinnobylinné spoločenstvá zaberali väčšiu plochu vo východnej časti chráneného územia. V bylinnom poschodí na otvorených miestach dominuje stoklas vzpriamený (Bromus erectus), v okrajových častiach zatienených náletovými drevinami mrvica peristá (Brachypodium pinnatum). Spolu s nimi rastú ďalšie druhy charakteristické pre suché a výslnné stanovištia juhozápadnej vápencovej časti Národného parku Nízke Tatry, ako jagavka konáristá (Anthericum ramosum), ďatelinovec nemecký (Dorycnium germanicum), guľôčka bodkovaná (Globularia punctata), čistec vzpriamený (Stachys recta), oman mečolistý (Inula ensifolia), fúzatka prstnatá (Bothriochloa ischaemum) alebo hrdobarka obyčajná (Teucrium chamaedrys). Významným druhom tejto časti chráneného územia je kavyľ Ivanov (Stipa joannis), ktorý tu má najväčšiu známu populáciu nielen na území NP Nízke Tatry, ale aj v celej Zvolenskej kotline (obr. 1). Po zmene hospodárskeho využívania územia časť travinnobylinných spoločenstiev začala intenzívne zarastať najmä borievkou obyčajnou (Juniperus communis), ružou šípovou (Rosa canina agg.) a z okolitých umelo zalesnených borovicových porastov masívne aj borovicou obyčajnou (Pinus sylvestris).

Z floristického pohľadu je zaujímavých niekoľko plošne neveľkých miest s  vápencovo-dolomitickým substrátom vystupujúcim až na povrch, kde je zvetrávaný na drobné úlomky až prachovitú hmotu. Na tieto mikrolokality je viazaná devätorka rozprestretá (Fumana procumbens) vyskytujúca sa len na dvoch miestach Národného parku Nízke Tatry (Turis 2001). Spolu s ňou rastú napr. kostrava tvrdá (Festuca pallens), nátržník piesočný (Potentilla arenaria), marinka psia (Asperula cynanchica), skalničník guľkovitý (Jovibarba globifera), škarda smradľavá (Crepis foetida) a vzácnejšia palina poľná (Artemisia campestris).

V zmysle Katalógu biotopov Slovenska (Stanová, Valachovič 2002) sú v chránenom území identifikované 2 typy biotopov. Travinnobylinné porasty s prevládajúcim stoklasom vzpriameným predstavujú európsky významný biotop Tr1 – Suchomilné travinnobylinné a krovinové porasty na vápnitom substráte (kód 6210), kompaktnejšie porasty borievky obyčajnej tvoria európsky významný biotop Kr2 – Porasty borievky obyčajnej (kód 5130). 

Zoologická charakteristika

O faune územia je známych len málo poznatkov. Zo stavovcov boli v roku 2014 v rámci externe realizovaného zoologického prieskumu zistené 3 druhy obojživelníkov (Bombina variegata, Bufo bufo, B. viridis), 4 druhy plazov (Anguis fragilis, Coronella austriaca, Lacerta agilis, Podacris (Lacerta) muralis) a 8 druhov cicavcov (Apodemus flavicollis, Capreolus capreolus, Clethrionomys glareolus, Erinaceus concolor, Mustella nivalis, Sorex araneus, Sus scrofa, Talpa europaea). Predchádzajúcim výskumom boli zistené aj ďalšie cicavce, napr. plch obyčajný (Glis glis), lasica obyčajná (Mustella nivalis), líška hrdzavá (Vulpes vulpes), mačka divá (Felis silvestris), medveď hnedý (Ursus arctos). Z vtákov boli pozorované druhy strakoš červenochrbtý (Lanius collurio), strnádka obyčajná (Emberiza citrinella), pŕhľaviar červenkastý (Saxicola rubetra), myšiak hôrny (Buteo buteo), jastrab veľký (Accipiter gentilis), pinka obyčajná (Fringilla coelebs), sýkorka veľká (Parus major), červienka obyčajná (Erithacus rubecula), drozd čierny (Turdus merula), drozd plavý (Turdus philomellos), penica čiernohlavá (Sylvia atricapilla), belorítka obyčajná (Delichon urbica), lastovička obyčajná (Hirundo rustica), dážďovník obyčajný (Apus apus), kanárik poľný (Serinus serinus).
1.6.2. Stručný opis predmetu ochrany

Podľa § 2 Vyhlášky KÚ ŽP v Banskej Bystrici č. 4/2008 z 30. júla 2008 predmetom ochrany chráneného územia sú biotopy európskeho významu Suchomilné travinnobylinné a krovinové porasty na vápnitom substráte, Porasty borievky obyčajnej, Pionierske porasty zväzu Alysso-Sedion albi na plytkých karbonátových a bázických substrátoch. V neskoršom období bola prítomnosť biotopu Pionierske porasty zväzu Alysso-Sedion albi na plytkých karbonátových a bázických substrátoch v území prehodnotená a v súčasnosti už nie je uvádzaná.

Biotop európskeho významu Suchomilné travinnobylinné a krovinové porasty na vápnitom substráte (kód biotopu Tr1, kód Natura2000 6210) (obr. 2) v chránenom území predstavujú otvorené travinnobylinné porasty so stoklasom vzpriameným (Bromus erectus), mrvicou peristou (Brachypodium pinnatum) a lokálne aj kavyľom Ivanovym (Stipa joannis). Jeho výskyt v chránenom území zobrazuje mapa 6.1.1 a predstavuje plošne najrozšírenejší biotop v celom chránenom území. Jeho existencia je závislá na vhodnom hospodárskom využívaní.

Biotop európskeho významu Porasty borievky obyčajnej (kód biotopu Kr2, kód Natura2000 5130) (obr. 3) vznikol sukcesným zarastaním borievky obyčajnej na miestach pôvodného biotopu Tr1 tak, že hospodárske zvieratá sa vyhýbali spásaniu pichľavej borievky a táto sa mohla následne rozširovať. Bylinné poschodie biotopu je floristicky podobné predchádzajúcemu biotopu, v hustejšom zápoji borievkových porastov stúpa podiel mrvice peristej a klesá zastúpenie stoklasu vzpriameného. Jeho zastúpenie v chránenom území zobrazuje mapa 6.1.1. Zachovanie biotopu si rovnako vyžaduje určité antropogénne zásahy. 

V štandardnom dátovom formulári pre SKUEV0301 Kopec sú okrem biotopov európskeho významu Suchomilné travinnobylinné a krovinové porasty na vápnitom substráte a Porasty borievky obyčajnej uvedené ako predmet ochrany aj živočíchy európskeho významu medveď hnedý (Ursus arctos) /migrant/, kunka žltobruchá (Bombina variegata) /stála populácia/ a bystruška potočná (Carabus variolosus) /stála populácia/. Zoologický prieskum územia v roku 2014 z nich potvrdil prítomnosť iba kunky žltobruchej.

1.6.3. Hodnotenie stavu predmetu ochrany, stanovenie priorít ochrany

Hodnotenie stavu predmetu ochrany chráneného územia je založené na aktuálnom terénnom hodnotení stavu zastúpených biotopov európskeho významu podľa metodiky Polák, Saxa (2005).

Hodnotenie stavu biotopu európskeho významu Suchomilné travinnobylinné a krovinové porasty na vápnitom substráte (kód biotopu Tr1) podľa uvedenej metodiky stanovilo nepriaznivý stav (kategória C) daného biotopu. Výsledok hodnotenia ovplyvnilo predovšetkým nízke zastúpenie tzv. charakteristických druhov biotopu z čeľade Orchidaceae a niektorých ďalších druhov (napr. Ferula sadleriana, Dracocephalum austriacum, Serratula lycopifolia), ktoré na území Národného parku Nízke Tatry prirodzene absentujú, alebo sú mimoriadne vzácne (Cirsium acaule). Stav tohto biotopu na lokalite s využitím rovnakej metodiky vyhodnotila Padúchová (2013) ako priaznivý s podkategóriou dobrý (= kategória B). Vzhľadom k tomu, že tento typ biotopu je charakteristický pre teplejšie časti Slovenska, kde je jeho floristické zloženie optimálne vyvinuté, jeho stav v chránenom území nemôže ani v prípade optimálneho využívania dosiahnuť ideálny priaznivý stav v kategórii A.

Hodnotenie stavu biotopu európskeho významu Porasty borievky obyčajnej (kód biotopu Kr2) nie je možné v plnom rozsahu definovať podľa vyššie spomenutej metodiky, ale s využitím čiastkových podkladov bol stanovený priaznivý stav (kategória A) daného biotopu.

Pri existencii biotopov európskeho významu i živočíchov európskeho významu (uvádzaných v štandardnom dátovom formulári pre SKUEV0301 Kopec) je prioritou ochrany dosiahnutie a zachovanie priaznivého stavu biotopov európskeho významu v chránenom území so zreteľom na zabezpečenie podmienok existencie populácií druhov kavyľ Ivanov (Stipa joannis) a devätorka rozprestretá (Fumana procumbens) predstavujúce ďalšie osobitné záujmy ochrany prírody a krajiny (viď kapitola 1.6.4). Nakoľko tieto biotopy a druhy sú xerotermofilného charakteru, zabezpečenie takto definovanej priority ochrany nebude v protiklade s rešpektovaním ekologických nárokov kunky žltobruchej vyžadujúcej si vlhké stanovištia.

1.6.4. Hodnotenie ďalších osobitných záujmov ochrany prírody a krajiny v území

Osobitným záujmom ochrany prírody a krajiny je zachovanie druhov devätorka rozprestretá (Fumana procumbens) a kavyľ Ivanov (Stipa joannis) v chránenom území. Devätorka rozprestretá (obr. 4) je na Slovensku bežnejšia v západnej časti územia. Chránený areál Kopec predstavuje izolovanú arelu a zároveň východnú hranicu výskytu druhu v rámci Slovenska. Výskyt devätorky rozprestretej v CHA Kopec ukazuje mapa 6.1.2. Kavyľ Ivanov (obr. 5) je na Slovensku častý, ale v rámci Národného parku Nízke Tatry veľmi vzácny. Tu je prítomný len na niekoľkých lokalitách v okolí CHA Kopec a v tomto území rastie najväčšia populácia. Výskyt kavyľa Ivanovho v CHA Kopec ukazuje mapa 6.1.2. Zachovanie populácie oboch spomenutých druhov má regionálny význam.

1.7. Výsledky komplexného zisťovania stavu lesa

Chránené územie sa nenachádza na lesnom pôdnom fonde, preto táto kapitola nie je vyhotovená.

2. Socioekonomické pomery (využívanie územia a jeho okolia) pozitívne a negatívne faktory

2.1. Historický kontext

Podľa dostupných podkladov hlavným spôsobom využívania chráneného územia v minulosti bolo pasenie hospodárskych zvierat. Takto bolo využívané aj širšie okolie chráneného územia. Po útlme pasenia v druhej polovici 20. storočia bola väčšina pasienkov zalesnená borovicami (podľa informácií od užívateľov pozemku približne v rokoch 1962–1963) a prekategorizovaná na lesné pozemky. Chránené územie nebolo priamo zalesňované, ale v dôsledku ustupujúceho a nepravidelného využívania zarastalo náletovými drevinami. Najvýraznejší negatívny vplyv malo šírenie borovíc z okolitých lesných porastov, ktoré zatienením a opadom ihličia zásadným spôsobom menili charakter tamojšej vegetácie (obr. 6a, 6b, 6c).

Východnú časť chráneného územia pretína 22 kV vzdušné elektrické vedenie. V tejto časti bolo v minulosti zaznamenané aj príležitostné kladenie ohňa a s tým súvisiace znečisťovanie okolia odpadkami. Cez túto časť chráneného územia boli prepravované kmene stromov zo susediacich lesných porastov vyťažených v rámci spracovania vetrového polomu v roku 2011.

2.2. Stručný opis aktuálneho stavu


V súčasnosti chránené územie nie je pravidelne využívané pre pasenie hospodárskych zvierat. Pasenie je vzhľadom na lokalizáciu územia, terénne podmienky a charakter vegetácie vykonávané iba príležitostne v rokoch s nedostatkom paše na iných, vhodnejších lokalitách a naposledy bolo realizované v roku 2013. Vo východnej časti ostalo umiestnené 22 kV vzdušné elektrické vedenie. Kladenie ohňa a s tým súvisiace znečisťovanie okolia odpadkami v súčasnosti už nebolo zaznamenané.

Jedinou známou aktuálne vykonávanou antropogénnou aktivitou v chránenom území je realizácia manažmentových opatrení ako náhrada za bežné obhospodarovanie pozemkov v súlade s kultúrou evidovanou v katastri nehnuteľností. V roku 2001 zabezpečila Správa NP Nízke Tatry likvidáciu náletových drevín vo východnej časti územia a následné pokosenie tejto časti v rokoch 2001 a 2002. Rovnaké manažmentové opatrenia zabezpečila Správa NP Nízke Tatry zo svojich rozpočtových prostriedkov aj v roku 2003. V západnej časti chráneného územia mali byť manažmentové opatrenia realizované užívateľmi pozemkov v roku 2006 prostredníctvom § 60 zákona NR SR č. 543/2002 Z.z., avšak ich žiadosť o poskytnutie finančného príspevku bola zamietnutá. Opätovné manažmentové zásahy boli realizované v rokoch 2011–2014 prostredníctvom náhradných revitalizačných opatrení určených Rozhodnutím Obvodného úradu životného prostredia v Banskej Bystrici č. 2010/00658/KP zo dňa 12.2.2010 v znení Rozhodnutia č. 2011/01297/KP zo dňa 21.4.2011 a projektom „Vedenie 2 x 400 kV pre TR Medzibrod – Projekt revitalizačných opatrení“, kedy v rokoch 2011 a 2013 bol uskutočnený výrub náletových drevín a v rokoch 2012 a 2014 kosenie v chránenom území (obr. 7a, 7b). V roku 2015 bolo chránené územie opätovne pokosené v súvislosti s realizáciou revitalizačných opatrení určených Rozhodnutím Okresného úradu Banská Bystrica, odbor starostlivosti o životné prostredie č. OU-BB-OSZP3-2015/011418/KP zo dňa 21.5.2015.

Cieľom výrubov náletových drevín bolo jednak udržanie priaznivého stavu travinnobylinných rastlinných spoločenstiev a tiež vytvorenie podmienok pre následné pasenie ovcami prepojením chráneného územia na neďaleké rozsiahlejšie pasienky. Následkom takto vytvorených podmienok spočiatku pasenie bolo krátkodobo realizované, po neskorších manažmentových zásahoch od roku 2011 už nebolo uskutočňované (s výnimkou roku 2013, kedy vzhľadom na suché obdobie bol na iných vhodnejších lokalitách nedostatok paše).



2.3. Návrh zásad a opatrení využívania územia a jeho okolia z hľadiska cieľov ochrany

V oblasti poľnohospodárstva došlo v chránenom území k postupnej zmene využívania územia od jeho pasenia smerom k úplnému upusteniu od využívania v súčasnosti. Pre zachovanie cieľov ochrany chráneného územia definovaných v § 2 Vyhlášky KÚ ŽP v Banskej Bystrici č. 4/2008 z 30. júla 2008 je obnovenie primeranej pastvy optimálnym spôsobom využívania územia. Stimuláciou pre obnovenie pastvy môže byť možnosť získavania finančnej podpory z fondov Programu rozvoja vidieka, pretože v území je vyčlenený kultúrny blok LPIS Špania Dolina 1301/1. V prípade nezáujmu o využívanie územia jeho vlastníkom/užívateľom bude nevyhnutné realizovať kosenie a odstraňovanie náletových drevín v rámci manažmentových opatrení zabezpečovaných z finančných prostriedkov organizácie ochrany prírody.

Chránené územie sa nenachádza na lesnom pôdnom fonde a preto v oblasti lesného hospodárstva nie je potrebné stanoviť zásady využívania. Pri využívaní okolitých lesných porastov je nevyhnutné nezasahovanie do chráneného územia v rámci ich obhospodarovania (napr. prejazd techniky, odvoz dreva a pod.).

V oblasti výkonu ochrany prírody a kontroly je potrebné udržiavanie štádií s pionierskou vegetáciou pre zachovanie populácie devätorky rozprestretej (Fumana procumbens) (obr. 8), pravidelná kontrola územia zameraná na zisťovanie prípadného výskytu inváznych druhov rastlín v chránenom území a rešpektovanie ochranných podmienok stanovených v území (napr. prejazd bicyklov, motocyklov, štvorkoliek alebo lesnej techniky, transport dreva z okolitých lesných pozemkov, príležitostné kladenie ohňa a s tým súvisiace lokálne znečisťovanie odpadkami).



3. Ciele starostlivosti a opatrenia na ich dosiahnutie

3.1. Stanovenie dlhodobých cieľov starostlivosti v nadväznosti na ekologicko-funkčné priestory a zóny

Chránené územie je členené na 2 ekologicko-funkčné priestory (mapa 6.4.1). Ekologicko-funkčný priestor č. 1 tvoria travinno-bylinné porasty biotopu Tr1 – Suchomilné travinno-bylinné a krovinové porasty na vápnitom substráte, biotop Kr2 – Porasty borievky obyčajnej a miesta s obnaženým zvetraným substrátom (obr. 9), na ktorých sú plánované manažmentové opatrenia. Ekologicko-funkčný priestor č. 2 tvoria porasty stromov (najmä borovíc) a ostatné kroviny (obr. 10), kde nie je uvažované s manažmentovými opatreniami. Pre naplnenie cieľov ochrany v obidvoch ekologicko-funkčných priestoroch definujeme nasledovný dlhodobý cieľ starostlivosti:

Zachovať alebo zlepšiť súčasný stav predmetov ochrany (biotopov a druhov európskeho významu) v území.





3.2. Stanovenie operatívnych cieľov v nadväznosti na ekologicko-funkčné priestory a zóny

Operatívne ciele sú konkrétnym rozpracovaním dlhodobých cieľov starostlivosti o chránené územie.

1) v oblasti starostlivosti o predmety ochrany územia :
Operatívny cieľ 1: Zabezpečenie vhodného manažmentu pre zachovanie a zlepšenie stavu biotopov európskeho významu v EFP č. 1.

Operatívny cieľ 2: Udržanie štádií s pionierskou vegetáciou na miestach výskytu devätorky rozprestretej (Fumana procumbens).

2) v oblasti výkonu ochrany prírody a kontroly:

Operatívny cieľ 3: Sledovanie stavu územia formou kontroly ohrozujúcich faktorov a monitoringu predmetov ochrany.

3.3. Rámcové plánovanie a modely hospodárenia pre lesné biotopy

Chránené územie sa nenachádza na lesnom pôdnom fonde, a preto kapitola nie je spracovaná.

3.4. Navrhované opatrenia, stanovenie harmonogramu ich plnenia, určenie subjektu zodpovedného za ich plnenie, stanovenie merateľných indikátorov ich plnenia

Pre splnenie dlhodobých a operatívnych cieľov starostlivosti o chránené územie je potrebné realizovať nasledovné opatrenia:

	Operatívny cieľ 1: Zabezpečenie vhodného manažmentu pre zachovanie a zlepšenie stavu biotopov európskeho významu v EFP č. 1

	Opatrenie 1.1.
	Pravidelné a dlhodobé prepásanie chráneného územia ovcami alebo kozami a kosenie nespásaných zvyškov vegetácie


	
	Merateľný indikátor plnenia: pasené územie bez nedopasených zvyškov

	Číslo aktivity
	Opis aktivity
	čo bude výstupom/merateľný indikátor plnenia
	Predpokladaný termín realizácia
	Zodpovednosť
	Zdroj financií
	EFP

	1.1.1.
	každoročne a dlhodobo pásť v chránenom území ovce a kozy (viď mapa 6.6.1)
	realizované pasenie
	každoročne
	užívateľ pozemku
	užívateľ pozemku
	1

	1.1.2.
	kosiť nedopasené miesta
	odstránené nedopasené miesta
	v rokoch pasenia
	užívateľ pozemku
	užívateľ pozemku
	1

	Opatrenie 1.2.
	Periodické odstraňovanie náletu drevín v chránenom území


	
	Merateľný indikátor plnenia: odstránené náletové dreviny v EFP č. 1 (okrem borievok)

	Číslo aktivity
	Opis aktivity
	čo bude výstupom/merateľný indikátor plnenia
	Predpokladaný termín realizácia
	Zodpovednosť
	Zdroj financií
	EFP

	1.2.1.
	odstrániť náletové dreviny (najmä borovice, ruže, svíby, hlohy a pod.) s výnimkou borievok v pasenej časti chráneného územia

(viď mapa 6.6.1)
	odstránené náletové dreviny, ponechané borievky
	súbežne s kosením, t.j. periodicky raz za 3 roky
	užívateľ pozemku 
	užívateľ pozemku
	1

	Opatrenie 1.3.
	Periodické kosenie chráneného územia v častiach s výskytom biotopov Kr2 a Tr1 a odnosenie biomasy na určené miesta v prípade nemožnosti zabezpečenia pastvy hospodárskymi zvieratami


	
	Merateľný indikátor plnenia: pokosené chránené územie

	Číslo aktivity
	Opis aktivity
	čo bude výstupom/merateľný indikátor plnenia
	Predpokladaný termín realizácia
	Zodpovednosť
	Zdroj financií
	EFP

	1.3.1.
	kosiť chránené územie v častiach s výskytom biotopov Kr2 a Tr1 a odniesť pokosenú biomasu na určené miesta (v prípade nemožnosti zabezpečenia pasenia)

(viď mapa 6.6.1)
	kosenie a odnesenie biomasy
	v rokoch s absenciou pasenia (počas viacročného obdobia bez pasenia, periodicky raz za 3 roky)
	užívateľ pozemku, alebo ŠOP SR - Správa NAPANT
	užívateľ pozemku, alebo rozpočet ŠOP SR
	1

	Opatrenie 1.4.
	Príležitostné preriedenie kompaktnejších porastov borievky obyčajnej


	
	Merateľný indikátor plnenia: zápoj porastov borievky menej ako 50 %

	Číslo aktivity
	Opis aktivity
	čo bude výstupom/merateľný indikátor plnenia
	Predpokladaný termín realizácia
	Zodpovednosť
	Zdroj financií
	EFP

	1.4.1
	redukcia jedincov borievky obyčajnej v miestach s pokryvnosťou viac ako 75 % na hodnotu pokryvnosti 30-50 %

(viď mapa 6.6.2)
	porast borievky obyčajnej s pokryvnosťou menej ako 50 %
	podľa potreby
	užívateľ pozemku 
	užívateľ pozemku
	1

	Operatívny cieľ 2: Udržanie štádií s pionierskou vegetáciou na miestach výskytu devätorky rozprestretej (Fumana procumbens)

	Opatrenie 2.1
	Lokálne udržiavanie štádií s pionierskou vegetáciou na miestach s prítomnosťou devätorky rozprestretej (Fumana procumbens)

	
	Merateľný indikátor plnenia: prítomnosť devätorky rozprestretej (Fumana procumbens)

	Číslo aktivity
	Opis aktivity
	čo bude výstupom/merateľný indikátor plnenia
	Predpokladaný termín realizácia
	Zodpovednosť
	Zdroj financií
	EFP

	2.1.1.
	odstraňovať všetky náletové dreviny na miestach s prítomnosťou devätorky rozprestretej (Fumana procumbens)
	prítomnosť devätorky rozprestretej (Fumana procumbens)
	periodicky raz za 3 roky
	ŠOP SR - Správa NAPANT
	rozpočet ŠOP SR
	1

	2. Oblasť výkonu ochrany prírody a kontroly

	Operatívny cieľ 3: Sledovanie stavu územia formou kontroly ohrozujúcich faktorov a monitoringu predmetov ochrany

	Opatrenie 3.1.
	Pravidelne kontrolovať prítomnosť inváznych druhov rastlín v chránenom území


	
	Merateľný indikátor plnenia: evidovaná prítomnosť inváznych druhov rastlín, v prípade ich výskytu

	Číslo aktivity
	Opis aktivity
	čo bude výstupom/merateľný indikátor plnenia
	Predpokladaný termín realizácia
	Zodpovednosť
	Zdroj financií
	EFP

	 3.1.1.
	kontrolovať prítomnosť inváznych druhov rastlín
	prítomnosť inváznych druhov rastlín zaznamenaná pri ich výskyte – záznam v KIMS
	každoročne
	ŠOP SR - Správa NAPANT
	rozpočet ŠOP SR
	1, 2

	 3.1.2.
	mechanicky likvidovať invázne rastliny v prípade ich výskytu
	odstránené invázne druhy rastlín (v prípade ich výskytu)
	každoročne
	ŠOP SR - Správa NAPANT
	rozpočet ŠOP SR
	1, 2

	Opatrenie 3.2.
	Kontrola rešpektovania ochranných podmienok stanovených v území


	
	Merateľný indikátor plnenia: znížený počet zaznamenaných negatívnych aktivít v území

	Číslo aktivity
	Opis aktivity
	čo bude výstupom/merateľný indikátor plnenia
	Predpokladaný termín realizácia
	Zodpovednosť
	Zdroj financií
	EFP

	3.2.1
	kontrola chráneného územia
	rešpektované ochranné podmienky stanovené v území
	každoročne
	ŠOP SR - Správa NAPANT
	rozpočet ŠOP SR
	1, 2

	Opatrenie 3.3
	Sledovanie stavu predmetov ochrany územia

	
	Merateľný indikátor plnenia: informácia o stave biotopov a druhov tvoriacich predmet ochrany územia 

	Číslo aktivity
	Opis aktivity
	čo bude výstupom/merateľný indikátor plnenia
	Predpokladaný termín realizácia
	Zodpovednosť
	Zdroj financií
	EFP

	3.3.1
	monitoring stavu biotopov Tr1 a Kr2
	záznamy v KIMS
	raz za 5 rokov
	externí pracovníci DAPHNE – Inštitút aplikovanej ekológie, ŠOP SR
	rozpočet ŠOP SR
	1

	3.3.2
	monitoring devätorky rozprestretej (Fumana procumbens)
	realizovaný monitoring a vyhodnotenie stavu populácie
	raz za 5 rokov
	ŠOP SR - Správa NAPANT
	rozpočet ŠOP SR
	1


Na realizáciu spoločných opatrení 1.3. a 1.2. (periodické kosenie a odnosenie biomasy mimo chránené územie v prípade nemožnosti zabezpečenia pastvy hospodárskymi zvieratami, a periodické odstraňovanie náletu drevín v chránenom území (najmä borovice, ruže, svíby, hlohy a pod.) s výnimkou borievok) Správou NAPANT je nevyhnutné poskytnutie finančných prostriedkov do rozpočtu Správy NP Nízke Tatry vo výške 3 200 € v intervale raz za 3 roky.

Na realizáciu opatrenia 2.1. (lokálne udržiavanie štádií s pionierskou vegetáciou v miestach s prítomnosťou devätorky rozprestretej (Fumana procumbens) Správou NAPANT) je v roku realizácie nevyhnutné poskytnutie finančných prostriedkov do rozpočtu Správy NP Nízke Tatry vo výške 200 €.

Na realizáciu opatrenia/aktivity 3.1.1. (kontrolovať prítomnosť inváznych druhov rastlín) Správou NAPANT je nevyhnutné poskytnutie finančných prostriedkov do rozpočtu Správy NP Nízke Tatry každoročne vo výške 30 € a na realizáciu opatrenia 3.1.2. (mechanicky likvidovať invázne rastliny v prípade ich výskytu) každoročne vo výške 50 €. Na realizáciu opatrenia 3.3. (monitoring biotopov Tr1 a Kr2 a devätorky rozprestretej) je potrebné poskytnúť finančné prostriedky do rozpočtu Správy NP Nízke Tatry raz za dva roky vo výške 30 €.

4. Spôsob vyhodnocovania plnenia programu starostlivosti

Jednotlivé opatrenia sa budú vyhodnocovať v rámci pravidelných obvodných a krajských revízií Chráneného areálu Kopec i v rámci každoročného vyhodnocovania plnenia Plánu hlavných úloh ŠOP SR.

6. Minimálny rozsah príloh

6.1. Mapa predmetov ochrany

6.1.1 Mapa biotopov európskeho významu zistených v chránenom území

6.1.2 Mapa osobitných záujmov ochrany prírody v chránenom území

6.2. Mapa identifikácie vlastnícko-užívateľských vzťahov

6.2.1 Mapa vlastníkov chráneného územia

6.2.2 Mapa užívateľov chráneného územia

6.3. Mapa využitia územia

nie je vytvorená (územie nie je aktuálne využívané)

6.4. Mapa ekologicko-funkčných priestorov

6.4.1 Mapa ekologicko-funkčných priestorov

6.5. Mapa zón

nie je vytvorená (územie nie je členené na zóny)

6.6. Mapy navrhovaných opatrení starostlivosti na jednotlivých parcelách alebo jednotkách priestorového rozdelenia (JPRL, LPIS)

6.6.1 Mapa navrhovaného pasenia hospodárskych zvierat, periodického kosenia travinnobylinnej vegetácie a periodického odstraňovania náletových drevín na jednotlivých parcelách

6.6.2 Mapa príležitostného preriedenia porastov borievky obyčajnej na jednotlivých parcelách

6.7. Iná dokumentácia bližšie zobrazujúca stav a potrebné navrhované opatrenia (situačné náčrty, fotodokumentácia, grafy, tabuľky)

6.7.1 Zoznam užívateľov chráneného územia

6.7.2 Zoznam vlastníkov chráneného územia

6.7.3 Historická ortofotomapa CHA Kopec a jeho okolia z roku 1950

foto: P. Bačkor

obr. 5: kavyľ Ivanov (Stipa joannis) (foto: P. Turis)

obr. 1: populácia kavyľa Ivanovho (Stipa joannis) v CHA Kopec (foto: P. Turis)

obr. 2: biotop Suchomilné travinnobylinné a krovinové porasty na vápnitom substráte v južnej časti CHA Kopec (foto: P. Turis)





obr. 3: biotop Porasty borievky obyčajnej v CHA Kopec (foto: P. Bačkor)

obr. 9: ekologicko-funkčný priestor č. 1 predstavujú časti chráneného územia s biotopmi Tr1, Kr2 a s obnaženým substrátom (foto: P. Bačkor)

obr. 10: ekologicko-funkčný priestor č. 2 predstavujú časti chráneného územia porastené stromami  (foto: D. Domčeková)

obr. 6a, 6b, 6c: zarastanie chráneného územia borovicami a inými náletovými drevinami (foto: P. Bačkor)

obr. 7a, 7b: CHA Kopec po realizácii manažmentových opatrení (foto: P. Turis, P. Bačkor)





�





obr. 8: miesta s obnaženým a zvetraným substrátom, na ktoré je viazaný výskyt devätorky rozprestretej (Fumana procumbens) (foto: P. Bačkor)

obr. 4: devätorka rozprestretá (Fumana procumbens) (foto: P. Turis)

Financované z prostriedkov Európskeho fondu regionálneho rozvoja (ERDF) v rámci projektu: Vypracovanie programov starostlivosti o vybrané chránené územia zahrnuté v sústave NATURA 2000

